་འབེར་སང་གྷ་ལཀྵ་དང་། །དཔལ་ལྡན་རང་བྱུང་རྡོ་རྗེ་ཡན་ཆད་དུ། །རིག་འཛིན་བརྒྱུད་པ་བཅུ་བདུན་ཉིད་ལས་ཐོས། །ཐུང་བརྒྱུད་ཀུན་བཟང་རྡོ་རྗེ་སེམས་དཔའ་དང་། །དགའ་རབ་རྡོ་རྗེ་ཤྲཱི་སེང་ཧ་དང་། །བི་མ་མི་ཏྲ་མན་ངག་གནད་དང་བཅས། །དག་པའི་སྣང་བས་མངོན་སུམ་གཟིགས་གྱུར་ཏེ། །རྣལ་འབྱོར་དབང་ཕྱུག་རང་བྱུང་རྡོ་རྗེ་ཡི། །མ་འདྲེས་ཡོངས་རྫོགས་ཚུལ་དུ་ནོས་པའི་ཕྱིར། །བྱིན་བརླབས་བརྒྱུད་པ་དྲུག་ཏུ་འདུས་པ་ཡིན། །ཞེས་པ་དང་། རྒྱལ་བས་གསུངས་པའི་དམ་ཆོས་ཀུན་གྱི་བཅུད། །ལུང་དང་རྟོགས་པར་འགྲེལ་པ་གསང་སྔགས་དོན། །རྫོགས་རིམ་སྙིང་ཕྱུངས་མངོན་སུམ་ལྟ་བའི་གནད། །མན་ངག་ཐེམས་དང་མཐུན་པར་བདག་གི་སྡེབས། །ཞེས་གསུངས། ཐུགས་དམ་གྱི་གཙོ་བོ་རྫོགས་ཆེན་ལ་མཛད། རྗེ་ཉིད་ཀོང་ཡུལ་ན་བཞུགས་དུས། རྫོགས་ཆེན་སྙིང་ཐིག་འདི་ལ་པདྨ་འབྱུང་གནས་ནས་བརྒྱུད་པ་ཞིག་འོང་ཐང་བ་ལ་དགོངས་ནས་གསོལ་བ་བཏབ་པས་སྤྲུལ་སྐུ་ལས་འབྲེལ་རྩལ་གྱི་གཏེར་གྱི་མཁའ་འགྲོ་སྙིང་ཐིག་གི་ཤོག་སེར་ཕྱག་ཏུ་བྱུང་། དག་པའི་སྣང་བ་ལ་ཨུ་རྒྱན་དངོས་ལས་དབང་དང་གདམས་པ་ཐོབ། འབྲོང་ངུར་བ་མཁན་པོ་རྒྱན་དང་། གཡུང་སྟོན་པ་སོགས་ལ་གནང་ནས་དར་བར་མཛད་དོ། །དེ་རྗེས་རྗེ་རོལ་པའི་རྡོ་རྗེས་ཀྱང་སྤྲུལ་སྐུ་སངས་རྒྱས་གླིང་པ་ལ་དེའི་གཏེར་ཆོས་རྣམས་གསན་ཞིང་ཐུགས་ཉམས་སུ་བཞེས་སོ། །རྗེ་དེ་བཞིན་གཤེགས་པས་ཀྱང་། སྙིང་ཐིག་རྣམ་གཉིས་དང་། བླ་མ་དགོངས་འདུས་རྣམས་གསན་ཞིང་ཐུགས་ཉམས་སུ་བཞེས། དེ་རྗེས་རྗེ་མཐོང་བ་དོན་ལྡན་གྱིས་ཀྱང་། དཀའ་བཞི་པ་རིན་ཆེན་བཟང་པོ་ལ་སྙིང་ཐིག་དང་དགོངས་འདུས་གསན་ཅིང་། ཉང་ལུགས་ཀྱི་རྟ་ནག་ལ་ཐུགས་དམ་གཙོ་བོར་མཛད། དེ་རྗེས་རྗེ་ཆོས་གྲགས་རྒྱ་མཚོས་ཀྱང་། གུ་ཤྲི་དཔལ་འབྱོར་དོན་གྲུབ་སོགས་ལ་དགོངས་འདུས་དང་སྙིང་ཐིག་ལ་སོགས་བཀའ་གཏེར་མང་དུ་གསན། དེ་ལྟར་རྗེ་གོང་མ་རྣམས་ཀྱི་བརྣོག་ཆོས་ཡང་དག་པ་ཡིན་པར་རང་རང་གི་རྣམ་ཐར་དུ་འབྱུང་ཞིང་། རྗེ་ཉིད་ཀྱིས་ཀྱང་རྩེས་ཐང་བསྒོམ་པ་ལ། ཨུ་རྒྱན་ཆེན་པོའི་སྐུར་སྟོན་པར་མཛད་པ་ཉིད་ཀྱིས་ན། ཀརྨ་པ་རང་ལུགས་ཀྱི་གྲུབ་མཐའ་ནས་གཞལ་ན་ཡང་སྔགས་རྙིང་མ་ལ་མ་དག་པའི་ཆ་ཅི་ཡང་ཡོད་པ་མ་ཡིན་ནོ། །དེ་བས་ན་རྒྱལ་དབང་ཐམས་ཅད་མཁྱེན་པ་མི་བསྐྱོད་རྡོ་རྗེ་ཉིད་ཀྱིས། ཏིལ་སྒྲོའི་བླ་མ་རྫོགས་ཆེན་པ་ལ་བཟློ་བ། ཞེས་པའི་ཆབ་ཤོག་ན་བཀའ་ལུང་དགོངས་པ་ཅན་སྣ་ཚོགས་པ་དང་། ཆབ་ཤོག་སྣེའུ་གདོང་རྩེར་གནང་བ་ཞིག་ན། །དིང་སང་དབུ་རུ་བྱང་ཕྱོགས་རྒྱུད་འདི་ན། །གཏེར་སྟོན་ལྕང་ལོ་ཅན་སོགས་བདུད་སྤྲུལ་གྱི། །ཞེས་སོགས་ལྟ་དགོངས་ཀྱི་དྲོད་ཚད་ཅི་འདྲའམ་མ་སྙམ་གཟིགས་པའི་ཚིག་དང་། དྲི་བའི་ཚུལ་འདི་དག་ནི་སྔགས་རྙིང་མའི་དོགས་པ་ཐམས་ཅད་སེལ་ཞིང་དྲུང་འབྱིན་པར་བྱེད་པ་ཟབ་ཅིང་རྒྱ་ཆེ་ལ་གཏིང་དཔག་དཀའ་བའི་ཚུལ་གྱི་དྲི་བར་མཛད་དེ། རྙིང་མ་བ་དག་ཐོས་བསམ་བསྒོམ་གསུམ་ལ་འབད་པ་འདོན་ཕྱིར་བསྩལ་བ་ཡིན་པས་ན། འདི་དག་གི་དོན་སྤྱིས་ཕྱིན་པར་རྒྱུད་ལ་འབྱོར་ན་གསང་སྔགས་སྔ་འགྱུར་གྱི་དཀའ་བའི་གནས་མཐའ་དག་གཏན་ལ་ཕེབས་པར་འགྱུར་བའི་ཕྱིར་ངེས་པར་བཀའ་དྲིན་ཆེན་པོའི་སྒོ་ནས་མཛད་པ་ཡིན་ན་ཡང་། དེ་ལྟ་བུར་མ་གོ་བའི་རིག་ཅན་ཤིན་ཏུ་མང་བ་ཞིག་སྣང་ལ། སྔགས་བཙུན་ལྷ་དགོངས་མཐར་ཕྱིན་པ་རྣམས་ལ་ནི། སངས་རྒྱས་སྟོང་བྱོན་ཏེ་ཁྱོད་ཀྱི་དེ་ཆོས་མིན་ནོ་ཞེས་གསུངས་ཀྱང་བཟློག་པར་མི་ནུས་ཏེ། བློ་གྲོས་རབ་བརྟན་གྱི་ཞུས་པའི་མདོ་ལས། གང་ལ་དད་ཅིང་མོས་པ་རྩེ་གཅིག་པ་དེ་ལ་གང་གི་མི་བརྫི་བ་སྟེ། དེའི་དྲུང་དུ་བདུད་ཀྱི་སངས་རྒྱས་སུ་བསྒྱུར་ནས་འོང་སྟེ་དེ་ནི་ཁྱོད་ཀྱི་མ་ཡིན་ནོ་ཞེས་བཟློག་པར་བྱེད་བསྒྱུར་བར་བྱེད་ཀྱང་དེ་ནི་དེ་ལས་གཡོ་བར་མི་བྱེད་དོ། །དེ་ཡང་འབྱུང་བ་ཆེན་པོ་གཞན་དུ་འགྱུར་བ་ཡང་སྲིད་ཀྱི། དད་པའི་སྟོབས་ལ་མོས་པ་དེ་ནི་སྟོབས་དེ་ལས་འབྲལ་བར་མི་བྱེད་དོ། །ཞེས་གསུངས་པ་ལྟར་མོད། བདག་ལྟ་བུའི་རྙིང་མ་བའི་གཟུགས་བརྙན་ཚིག་དོན་གྱི་གོ་གཞི་མ་ཆགས་ལྷ་རེའི་ལས་བྱང་བུ་ཙམ་རེ་བློ་འཛིན་བྱས་ནས་རང་གཞན་གྱི་དོན་བྱེད་བློ་དང་། གཞན་དག་འདྲ་བའི་སྙིང་མ་བ་ཕྲན་བུ་དག་གི་བཀའ་ཤོག་འདི་མཐོང་ཐོས་བྱུང་ན་དོག་པའི་གནས་མི་ཆོད་པར་ཡུལ་ཁྱད་པར་ཅན་ལ་སྐུར་བ་བཏབ་པ་དང་། ཆོས་སྤོངས་བའི་ལས་བསགས་ཏེ། གསར་མའི་ཆོས་རྣམས་ཀྱང་འཆལ་བ་དང་། བསླབ་པ་དང་རང་གཟོ་ཅན་གྱི་རང་གཟོ་བྱས་པའི་མང་ངོ་སྐུར་འདེབས་བྱེད་པ་དང་། དེ་དག་གི་རྗེས་སུ་འབྲངས་ནས་ཆོས་སྤོངས་ལས་བསགས་པར་འགྱུར་ཏོ། །ཀུན་མཁྱེན་ཆེན་པོས། གསང་འདུས་ལ་སོགས་པའི་རྒྱུད་དང་ཕྱག་རྒྱ་ཆེན་པོ་གཞོབ་རྡོག་པས་རྫིས་པ་དང་འདྲ་ཟེར་བའང་རྫོགས་ཆེན་པ་རྣལ་འབྱོར་བླ་མེད་ཀྱི་རྒྱུད་སྡེ་དང་ཕྱག་ཆེན་གྱི་ལམ་ཁྱད་དུ་གསོད་པ་ཡིན་པའི་རྫོགས་པ་ཆེན་པོ་ཆོས་མིན་དུ་སྒྲུབ་པ་རྣམས་དང་ཁྱད་མེད་དོ། །ཞེས་བྱ་བའི་ཉེས་པ་དང་ལྡན་པ་དེའི་ཕྱིར་སྨྲས་པ་ཡིན་ནོ། །དེ་ལ་ཆོས་སྤོངས་པའི་ལས་ནི་ཤིན་ཏུ་ལྕི་བ་སྟེ་འདི་དག་ནི་རང་བཟོར་བྱས་པ་ཡིན་ནོ། །ཞེས་ཟེར་བ་དག་འབྱུང་བར་འགྱུར་རོ། །རྣམ་སྣང་མངོན་བྱང་གི་རྒྱུད་ཕྱི་མ་ལ་བདག་གི་སེམས་ཀྱི་གནས་བསྟན་ལ་མ་ཕེབ་པར་རྣམ་པར་འཁྲུལ་ནས་འདི་སྐད་དུ་འདི་ནི་སངས་རྒྱས་ཀྱི་གསུངས་མ་ཡིན་ཏེ། རོ་གསང་བའི་བདག་པོའི་མི་བླུན་པོ་དེ་དག་ནི་འགྲོ་བ་གཉིས་སུ་འགྲོ་བ་རིག་པར་བྱ་སྟེ། གཉིས་གང་ཞེ་ན། འདི་ལྟ་སྟེ། སེམས་ཅན་དམྱལ་བ་དང་དུད་འགྲོའོ། །ཞེས་དང་། འཇམ་དཔལ་རྩ་རྒྱུད་ལས། གང་ཞིག་ཆོས་མཆོག་གཙོ་བོ་སྟེ། །རྒྱལ་བའི་གསུངས་པ་ཆོས་ཀྱི་མཛོད། །ས་སྟེང་མིས་ནི་སྤོང་བྱེད་པ། །དེ་ནི་མནར་མེད་དམྱལ་བ་འགྲོ། །བསྐལ་བ་ཆེན་པོ་དེ་མཚེ་བཅས། །རྣམ་པ་དུ་མར་དབྱེ་བ་བསྟན། །ནམ་ཞིག་གང་དུ་འབྱུང་བ་ནི། །མིའི་ལུས་ནི་སྐྱེ་ན་ཡང་། །དབུལ་ཞིང་ནད་མང་བླུན་པ་དང་། །ཀླ་ཀློ་དག་ཏུ་སྐྱེ་བར་འགྱུར། །འཇིག་རྟེན་སྨད་པར་འགྲོ་བ་སྟེ། །དེ་ནི་མཛེ་ཅན་ནད་པར་འགྱུར། །ལྐུག་ཅིང་འོན་པ་ཡན་ལག་ཉམས། །བློ་ཉམས་ལོང་བ་ཉིད་དང་ནི། །རྩུབ་ཅིང་རྟག་ཏུ་འཇིགས་པའི་གཟུགས། །ས་སྟེང་ཡི་དྭགས་ལྟ་བུར་སྣང་། །གོས་ངན་སེམས་ནི་ངན་པ་དང་། །སེན་མོ་དང་ནི་ལུས་ཀྱང་ངན། །སྲིན་བུ་རྣམས་ནི་ཟོས་པ་དང་། །ཤུ་བ་གཡན་པ་ཡན་ལག་ལྡན། །མདོ་སྡེ་འདི་དག་སྤང་བར་ན། །གང་དང་གང་གི་འགྲོ་བར་འགྲོ། །དེ་དང་དེར་ནི་སྐྱེ་བ་ནི། །བློ་ངན་རྨོང་པ་སྐྱེ་བར་འགྱུར། །ཞེས་གསུངས་ཞིང་། བདོག་པོ་ཉུང་ངུ་རྒྱུད་ལས་ཀྱང་། །མོས་པ་དུ་མའི་སེམས་ཅན་ལ། །སྤྱོད་པ་སྣ་ཚོགས་སྟོན་མཛད་དེ། །སྣ་ཚོགས་ཡུལ་གྱི་གདུལ་བྱ་ལ། །ཐབས་ནི་སྣ་ཚོགས་སྟོན་པ་ཡིན། །ཟབ་མོས་ཆོས་འདི་བསྟོན་པ་ལ། །གལ་ཏེ་མོས་པ་མ་གྱུར་ཀྱང་། །སྨད་པ་དག་ཏུ་མི་བྱ་སྟེ། །ཆོས་ཉིད་བསམ་མི་ཁྱབ་དྲན་བྱ། །ཞེས་གསུངས་ཤིང་། གསང་བ་གྲུབ་པ་ཀྱང་། རྡོ་རྗེ་ཐེག་པ་ལ་སྨོད་པ། །དེ་ནི་ངན་འགྲོ་འགྲོ་བར་འགྱུར། །སངས་རྒྱས་ཆོས་དང་དགེ་འདུན་ལ། །མ་གུས་པར་ནི་བྱེད་པ་གང་། །བདེར་གཤེགས་མཚན་མ་ལ་བསྟེན་བྱ། །དེ་ནི་ངེས་པར་མནར་མེད་འགྲོ། །ཞེས་བཤད་པའི། བརྟེན་པ་གཞི་དང་བརྟགས་པ་གསུམ་གྱི་ལེགས་པར་མ་རྟགས་ཤིང་དོན་མ་རྟོགས་པར་སྒྲ་ཙམ་ལ་རྟེན་པ་ཆོས་མ་ཡིན་ཞེས་སྤོངས་བ་མ་ཡིན་ནོ། །དེ་བས་ན་སྣོད་དང་མི་ལྡན་པ་ལ་གསང་སྔགས་ཀྱི་བསྟན་ན་རང་གི་དམ་ཚིག་ཉམས་ཤིང་གཞན་ཡང་ཆོས་སྤོང་གི་ལས་ལ་སྦྱོར་བས་གཉིས་ཀ་ངན་འགྲོ་འགྲོ་སྟེ། དེ་ཉིད་བསྡུས་པའི་རྒྱུད་ལས་ཁྱོད་ཀྱི་ཕྱག་རྒྱ་ལ་མི་མཁས་པ་གཞན་དུ་སུ་ཡང་རུང་བ་ལ་ཕྱག་རྒྱ་གང་ཡང་རུང་བ་བསྟན་པར་མ་བྱེད་ཅིང་། དེ་ཅིས་ཕྱིར་ཞེ་ན། དེ་ནི་འདི་ལྟར་དཀྱིལ་འཁོར་ཆེན་པོ་མ་མཐོང་བའི་སེམས་ཅན་དེ་དག་གི་ཕྱག་རྒྱ་བཅིང་བ་བྱས་ན་དེའི་ཚེ་དེ་དག་གྲུབ་པར་མི་འགྱུར་རོ། །དེ་ནས་དེ་དག་ཐེ་ཚོམ་དུ་གྱུར་ཏེ། གནོད་པ་མ་སྤངས་བ་མྱུར་བ་ཉིད་དུ་དུས་བྱས་ཏེ་དམྱལ་བ་ཆེན་པོ་མནར་མེད་པ་ཞེས་བྱ་བ་ལྟུང་བར་འགྱུར་རོ། །ཁྱོད་ཀྱི་ཀྱང་ངན་སོང་དུ་འགྲོ་བར་འགྱུར་རོ། །ཞེས་གསུངས་སོ། །ཚུལ་འདི་ལ་པཎ་ཆེན་ཐམས་ཅད་མཁྱེན་པ་བུ་སྟོན་གྱི་རྒྱུད་སྡེ་སྤྱིའི་རྣམ་བཞག་ལས་དོན་འདི་ཉིད་ཐུགས་ལ་བཞག་ནས་སྔོན་གྱི་སློབ་དཔོན་གྱི་དབང་པོ་དང་། དེའི་སློབ་མ་སློབ་དཔོན་མཐོ་བཙུན་ཙོ་ཡགས་ཀྱིས་ཀྱང་། སྐལ་བ་ངན་པ་ལ་གསང་སྔགས་ཀྱི་ཚུལ་སྟོན་པ་ལ་དགག་པ་མཛད་ཅིང་། བོད་ཀྱི་རྒྱལ་བློན་ས་ཆེན་པོ་ལ་བཞུགས་པ་དག་གིས་ཀྱང་། ཕྱི་རབས་ཀྱི་སེམས་ཅན། ལྡེམས་པོར་དགོངས་པའི་དོན་ཟབ་མོ་མ་རྟོགས་པར། སྒྲ་ཇི་བཞིན་པ་ལ་ཚད་མར་བཟུང་སྟེ། ཐབས་ཤེས་རབ་ཀྱི་རྣལ་འབྱོར་ཅུང་ཟད་ཀྱང་མེད་ཅིང་། སྤངས་བསྲུང་གི་དམ་ཚིག་སྣ་གཅིག་ཀྱང་མི་སྡོམ་པར། གསང་སྔགས་ལ་བསྙད་བཏགས་ནས། མུ་སྟེགས་འཆོལ་བའི་རྒྱུད་ལྟར་བག་མེད་པའི་སྤྱོད་པས་སངས་རྒྱས་ཀྱི་བསྟན་པ་ཉམས་སྨས་པར་བྱེད་པ། རང་གཞན་ཕུང་བའི་ཚུལ་ལ་འཇུག་པར་གཟིགས་ནས། སྨད་ནས་བཀའ་སྩལ་པ་མ་གཏོགས་རྣལ་འབྱོར་ཆེན་པོའི་རྒྱུད་བསྒྱུར་དུ་མེད་པར་བཀས་བཅད་པ་ཡིན་ནོ། །ཞེས་གསུངས་པས་ན། གསང་སྔགས་ཟབ་མོའི་དོན་བློར་མི་ཤོང་བའི་རིགས་ཅན་རྣམས་དང་། དོན་མ་གོ་བ་རྣམས་ནི་ཆོས་སྤོང་བའི་ལས་བསོག་པ་ཤ་སྟག་ཏུ་ངེས་པས། མཁས་པའི་སྐྱེ་བོ་སྐལ་པ་ཅན་བློ་གྲོས་དང་ལྡན་པ་རྣམས་ཀྱི་དེ་ལྟ་བུའི་སྒོར་ནམ་ཡང་འཇུག་པར་མི་བྱའོ། །བཀའ་གསང་རྨད་བྱུང་བླ་མེད་རྫོགས་པ་ཆེ། །སངས་རྒྱས་ཡེ་ཤེས་མངོན་སུམ་སྟོན་པའི་ཆོས། །ཐ་སྙད་ཚིག་གི་དུག་ཆུས་ཡིད་དཀྲུགས་པའི། །རྟོག་གེ་སྨྲ་བའི་སྤྱོད་ཡུལ་མ་ཡིན་མོད། །གང་དག་འདི་ལ་ལོག་པར་ལྟ་བའི་ཚོགས། །བདུད་སྡེ་དཔུང་དང་བཅས་ཏེ་ལྟར་སྣང་གི། །ལུང་རིགས་བསྐལ་པ་བརྒྱ་རུ་སྨྲ་ན་ཡང་། །སྐལ་བཟང་སུ་ཞིག་བ་སྤུ་གཡོ་ནུས་སམ། །སྦྱངས་དང་སྐྱེས་སྟོབས་ཡོན་ཏན་དམན་ན་ཡང་། །རྗེ་བཙུན་བླ་མ་རྣམས་ཀྱི་བཀའ་དྲིན་ལས། །ཟབ་མོའི་དོན་ལ་དགེ་བའི་སྤོབས་པ་ཐོབ། །ལོག་ལྟ་ཅན་རྣམས་ད་དུང་གཞོམ་པར་བྱ། །ཆབ་ཤོག་འདི་ལ་སྔོན་ཆད་དྲི་བའི་ལན། །རིམ་པ་གསུམ་ཙམ་མཛད་པ་མཐོང་མོད་ཀྱི། །དྲི་བའི་དགོངས་དོན་ཚུལ་བཞིན་མ་ལོན་པས། །དྲིས་ལན་དགོས་མེད་ཚིག་དང་ཟུར་ཟའི་གཏམ། །ཁོ་ན་ཉིད་ལས་དོན་གཞན་མ་བསྟན་པས། །རང་དང་རང་འདྲའི་འགྲོ་ལ་ཕན་ཕྱིར་དུ། །སྨྲས་ཀྱི་མཁས་གཞན་དགྱེས་སྙམ་རློམ་པའང་མེད། །བདེ་གཤེགས་དགོངས་སྤྱོད་ཟབ་མོ་ལྷུར་ལེན་པའི། །སྔགས་བན་ཆེན་པོ་རྣམས་ལའང་འདིས་ཅི་འཚལ། །དེ་ལྟའང་རྨངས་ཞེན་རྫུན་གྱི་མ་སྦགས་པར། །རྒྱལ་བའི་ལུང་ལ་བརྟེན་ནས་བཀོད་པ་ཡི། །དགེ་བ་དེ་ཡིས་བདག་དང་འགྲོ་བ་རྣམས། །བདེ་གཤེགས་ཆོས་ཚུལ་བསམ་མི་ཁྱབ་པའི་སྒོ། །གང་ལའང་ལོག་རྟོག་ནམ་ཡང་མི་སྐྱེ་བར། །རང་རང་བློ་དང་འཚམས་པའི་ལམ་ཞུགས་ཏེ། །དག་སྣང་མི་ཟད་རྒྱན་གྱི་འཁོར་ལོ་ལ། །ཡོངས་སུ་སྤྱོད་པའི་ཐུབ་དབང་དེ་མཚུངས་ཤོག །ཅེས་རྒྱལ་བའི་དབང་པོ་ཐམས་ཅད་མཁྱེན་པ་མི་བསྐྱོད་རྡོ་རྗེའི་ཆབ་ཤོག་གི་དྲི་བའི་ལན་དུ་གསོལ་བ་ལུང་དང་རིགས་པའི་འབྲུག་སྒྲ་ཞེས་བྱ་བ། དཔལ་ཨུ་རྒྱན་གྱི་སློབ་དཔོན་ཆེན་པོ་པདྨ་འབྱུང་གནས་ཀྱི་གདུལ་བྱ་ཙམ་དུ་གཏོགས་པ་ལྷ་རྗེ་བློ་གྲོས་བཟང་པོས་འཛིན་བྱེད་ཀྱི་ལོ་ས་ག་ཟླ་བའི་ཚེས་བཅུ་ལ་མོན་ཡུལ་བུམ་ཐང་བསམ་གཏན་གླིང་དུ་རྫོགས་པར་བཀོད་པའོ། །འདིས་ཀྱང་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་མྱུར་དུ་སྐེམས་པར་གྱུར་ཅིག །དགེའོ། །ཨོཾ་སྭ་སྟི། མི་འཇིགས་བཞི་བརྙེས་བདེན་གསུང་སེང་གེའི་སྒྲས། །ཕས་བརྒོལ་གླང་པོ་སྟོང་གི་ཀླད་འགེམ་པ། །ཐུབ་དབང་རྡོ་རྗེ་འཆང་དང་དབྱེར་མེད་པའི། །དཔལ་མགོན་བླ་མའི་ཞབས་ལ་ཕྱག་བགྱིའོ། །གདོད་མའི་མགོན་པོ་ཀུན་ཏུ་བཟང་པོ་དེ། །འཁོར་འདས་ཀུན་གྱི་སྔོན་རོལ་བྱང་ཆུབ་ནས། །ཕྱིར་གསལ་ལྷན་གྲུབ་ཐུགས་རྗེ་བཀོད་པའི་སྤྲིན། །ཆོས་ཀྱི་དབྱིངས་མཉམ་ཕ་མཐའ་སུ་ཡིས་དཔོག །དོན་དམ་དབྱིངས་སུ་སྤྲོས་མཚན་ཀུན་བྲལ་ཡང་། །ཀུན་རྫོབ་སྣང་ངོར་གདུལ་བྱའི་བློ་རིམ་བཞིན། །གང་འདུལ་ཐེག་པའི་དབྱེ་སྒོ་བགྲངས་ཡས་ཀྱང་། །མཐར་ཐུག་སྐྱེལ་སོ་ཐེག་གཅིག་འབྲས་བུའི་རྩེ། །ཡེ་ཤེས་མངོན་བྱེད་དབང་རབ་ཅིག་ཅར་ལམ། །གྲོལ་བ་དྲུག་ལྡན་རྡོ་རྗེ་རྩེ་མོའི་སྲོལ། །གྲུབ་ཐོབ་བྱེ་བའི་གཤེགས་ཤུལ་ཟླ་མེད་ཕུལ། །སྔོན་བྱོན་དམ་པའི་དྲིན་ལས་དེང་ཡང་གནས། །འདི་ནི་སྐལ་པ་མཆོག་འགའི་སྤྱོད་ཡུལ་ལས། །ཕལ་གྱིས་རྟོགས་དཀའ་ཡིད་བཞིན་ནོར་བུ་ཡང་། །དམན་པས་མི་རྙེད་རྙེད་ཀྱང་མི་མགུ་སྟེ། །གླང་རྫིས་ཕུལ་གསུམ་སྦྱིན་ཞེས་ཟེར་བ་བཞིན། །དེ་སླད་ཕྱོགས་འདིར་སྔོན་ཆད་རྩོད་པའི་ཁུལ། །རྨད་དུ་བྱུང་ཡང་སྨག་ལ་ཉི་ཟླ་བཞིན། །ལོག་རྟོག་སྐྱོན་གྱིས་ནམ་ཡང་སྒྲིབ་པ་མེད། །བསྲེག་བཅད་བརྡར་བའི་གསེར་བཞིན་ལྷག་པར་མངོན། །འཇིག་རྟེན་དབང་ཕྱུག་རྒྱལ་དབང་སརྦ་ཛྙཱར། །འདི་དང་འདི་འདྲའི་དོག་གནས་མི་འཚལ་ཡང་། །སྔོན་མེད་ལེགས་བཤད་སྒོ་བརྒྱ་འབྱེད་སླད་དུ། །དྲི་བ་འདི་ཡང་ཐབས་མཁས་མཛད་པར་ངེས། །འཇིག་རྟེན་མིག་གཅིག་སྣང་མཛད་སྒྱུ་མའི་གར། །སོག་བཟློག་མཁས་པའི་ལེགས་བཤད་སྤར་གྱི་འཕྲུལ། །འཇམ་པའི་རྡོ་རྗེའི་བཀའ་ལུང་རྗེས་སྒྲུབ་ཕྱིར། །བསྟན་གཉིས་དར་རྒྱས་གླིང་གི་ཆོས་གྲྭར་སྤེལ། །དགེ་བས་བསྟན་འཛིན་ཞབས་བརྟན་མཛད་ཕྲིན་འཕེལ། །དགེ་འདུན་སྡེ་རྒྱས་བཤད་སྒྲུབ་བསྟན་པ་